Lionel Cronje in die kollig in JapanLionel Cronjé (Foto Facebook) Wanneer ŉ saamgeflanste Wêreldspan speel, maak dit byna nooit die belangstelling gaande nie, behalwe in die land waar die wedstryd gespeel word. Tog het die Wêreld XV se afrigter, Robbie Deans, daarin geslaag om ŉ paar van Wêreldrugby se huidige (asook vergane) sterre vir Vrydag se stryd teen Japan by die Hanazono-stadion in Osaka te lok. Die afskoptyd is 12:00, SA tyd. Dis eintlik ŉ opwarmwedstryd vir die tuisspan (wie se span ŉ mens nêrens kan opspoor nie), want hy speel aanstaande week in ŉ amptelike toetswedstryd teen die All Blacks. Die spanne kan Vrydag ook meer as die gebruiklike aantal plaasvervangers gebruik, wat dui op ŉ hardlooprugbyfees. Vaar die Japanners, onder die afrigterskap van Jamie Joseph swak in die wedstryd, kan dit nag teen die All Blacks wees. Maar verras die Japanners die Wêreldspan, kan dit die selfvertroue die hoogte laat inskiet, ook vir aanstaande jaar se Wêreldbeker-toernooi. Uit ŉ Suid-Afrikaanse oogpunt sal die vertoning van veral Lionel Cronje dopgehou word. Cronje is een van die weeskinders van Suid-Afrikaanse rugby en dit laat die vraag ontstaan hoekom hy nie by die nasionale span betrek word nie. Daar is ook ŉ paar ander Suid-Afrikaners, Harold Vorster, Willie Brits, Hencus van Wyk, Corné Fourie en Jason Jenkins in die Wêreldspan. Hulle speel almal tans hul rugby in Japan. En die voormalige Bokkaptein Adriaan Strauss speel waarskynlik vir oulaas in ŉ wedstryd. Die Wêreldspan ‒ 15 Nehe Milner Skudder (Hurricanes), 14 Toni Pulu (Chiefs), 13 Harold Vorster (Lions/Wild Knight), 12 Ma’a Nonu (Blues), 11 Tevita Li (Highlanders), 10 Lionel Cronje (Verblitz), 9 Andrew Ellis (Kobe, kaptein), 8 Leonardo Senatore (Jaguares), 7 Dillon Hunt (Highlanders), 6 Jackson Hemopo (Highlanders), 5 Jason Jenkins (Bulls/Verblitz), 4 Sam Carter (Brumbies), 3 Hencus van Wyk (Sunwolves/Sanix), 2 Adriaan Strauss (onverbonde), 1 Craig Millar (Sunwolves/Panasonic). Plaasvervangers: Ricky Riccitelli (Hurricanes), Wyatt Crockett (Crusaders), Ben Alexander (Brumbies), Ben Gunter (Wild Knights), Willie Britz (Sunwolves/Shining Arcs), Augustine Pulu (Red Dolphins/Blues), Santiago Gonzalez Iglesias (Jaguares), Keisuke Moriya (Wild Knights), Nili Latu (Red Dolphins), Corné Fourie (Lions/Wild Knights).